**Поштовани ученици 5. разреда,**

**надам се да пратите часове на РТС-у, на којима се већ говори о АТМОСФЕРИ, а данас ћемо утврдити знање из те области.**

**АТМОСФЕРА (грчки *atmos –* пара*, sfaira –* лопта), је ваздушни омотач Земље.**

**Ваздух је смеша гасова, водене паре и прашине. Од гасова је највише АЗОТА – 78 %**

**и КИСЕОНИКА -21 % а остали гасови чине 1 %.**

**Атмосфера се простире до великих висина (преко 1000 km). Ваздух има тежину, па он врши притисак на Земљину површину.**

**Атмосфера је најгушћа при Земљи. До 10 km налази се ¾ укупне масе ваздуха. Са висином густина опада. На висини од неколико километара човек више не може да дише. Са висином опада и температура. На сваких 1000 m висине температура опадне за око 5⁰ C. Без атмосфере живот на Земљи не би се могао замислити. Земља би личила на Месец. Страна окренута Сунцу имала би високу температуру, а супротна страна врло ниску. Не би било ветрова, облака ни воде. Апсолутна тишина владала би на Земљи.**

**Атмосфера се састоји од више слојева од којих је за живот на Земљи најважнији најнижи и најгушћи слој атмосфере – ТРОПОСФЕРА. Тропосфера садржи око 90% гасова атмосфере и у њој настају сви облаци, падавине и ветрови.**

**Изнад тропосфере, до висине од 50 km налази се слој разређеног ваздуха – СТРАТОСФЕРА. Значајан део стратосфере је ОЗОНСКИ ОМОТАЧ који упија ултраљубичасте зраке и тако штити живи свет на Земљи од штетног дела Сунчевог зрачења.**

**Значај атмосфере**

**Сунце је основни извор енергије на Земљи. Међутим, без атмосфере сунчево зрачење би било погубно. Атмосфера штити живот на Земљи тако што упија ултраљубичасто сунчево зрачење и смањује велике температурне разлике између обданице и ноћи.**

**Када не би било атмосфере, површина Земље би подсећала на површину Месеца, то јест била би пуна кратера од удара метеорита. (сећате се ВАСИОНЕ – причали смо о томе како метеори сагоре кад уђу у Земљину атмосферу)**

**Питање за размишљање: Зашто је на висинама хладније иако смо ближе Сунцу?**

**Домаћи задатак: препишите овај текст у свеску, и одговорите на питања 1.2. и 4. у уџбенику (стр. 100).**

**Поздрав од наставнице географије.**